Апансионат "Ауадҳараҿы" аԥсшьаразы 50% ауадақәа ааныркылеит хымш ирылагӡаны
20:02 04.05.2022 (ирҿыцуп: 21:32 04.05.2022)
Апансионат "Ауадҳара" аҿы асасааирҭеи аҩны хәыҷқәеи 2022 шықәса рзы раанкыларақәа ирылагеит ҩымчыбжьа ԥхьаҟа инаханы - лаҵара 2 рзы.
АҞӘА, лаҵара 4 - Sputnik. Апансионат "Ауадҳара" аномерқәа рфонд аԥхынтәи аамҭазы 50-55% рыла иааныркылахьеит ҳәа арадио Sputnik иазеиҭеиҳәеит Риҵатәи амилаҭтә реликттә парк атуризми аекскурсиақәеи рыҟәша аиҳабы Етлан Багаҭелиа.
Иара инаҵшьны иазгәеиҭеит асасааирҭеи аҩны хәыҷқәеи 2022 шықәса рзы раанкыларақәа ишрылагаз ҩымчыбжьа ԥхьаҟа инаханы - лаҵара 2 рзы.
"Ҳара иҳаӡбеит сынтәа аҿаҵарақәа заа ҳрылагарц, уи бзианы имҩаԥысуеит. Иҳамоу 80 ҭыԥ рахьтә аԥхынтәи аамҭазы 50-55% ааныркылахьеит", - иҳәеит Багаҭелиа.
Еиҳараӡак апансионат "Ауадҳара" аҿы аԥсшьара рҭахуп аҭыԥантәи ауааԥсыра - есышықәса 80% раҟара аԥсуаа роуп иаанызкыло ҳәа адырра ҟаиҵеит Етлан Багаҭелиа.